El número 45 dels 'Quaderns d'avaluació' publica la síntesi de resultats de l'avaluació PISA 2018 (gener de 2020).
Des d'aquest enllaç es pot accedir a la pàgina de l' Instituto Nacional de Evaluación Educativa, amb la informació dels resultats de l'alumnat d'Espanya a PISA 2018.
El dia 22 de gener de 2020 se celebra una reunió al Departament d'Educació amb els equips directius dels centres de la mostra PISA 2018.
Amb la presència d'una setantena de persones, el president del Consell, Joan Mateo, presenta les dades generals de PISA 2018 i lliura a cada centre educatiu un informe amb els resultats de centre obtinguts.
A PISA 2018 hi participen 1959 alumnes de 15 anys, provinents de 50 centres educatius de Catalunya.
Aquest curs té per objectiu oferir un seguit d'activitats d'avaluació de les competències científica, lectora i matemàtica en l'entorn de les proves PISA.
A més, s'ofereixen, entre d'altres materials, els marcs conceptuals de l'avaluació PISA de les diferents proves competencials que s'apliquen cada tres anys.
Els materials d'aquest curs han estat elaborats pel Consell Superior d'Avaluació del Sistema Educatiu, amb la col·laboració del CESIRE, del Servei de Currículum de Secundària i Batxillerat i de l'Àrea de Cultura Digital.
Aquest curs ocupa més de 10 Mb.
Pot ser que el Moodle dels vostres centres tingui limitada la mida dels cursos a restaurar.
Si és així, podeu superar aquesta limitació fent la restauració del curs des del Drive de Google.
Cal, doncs, que l'administrador del Moodle del centre configuri el Drive com a repositori d'arxius del Moodle.
Per fer-ho pot seguir els passos indicats en aquesta PMF del Moodle d'Àgora.
Com a alternativa, també podeu accedir al Moodle com a admin de centre i anar a la secció "Enviament de fitxers grans al Moodle".
En aquesta PMF està explicat com fer-ho.
El qüestionari "CC Unitat 4" conté una simulació que està afegida en el mateix curs com a recurs, "Simulació Energia dels aliments - CC Unitat 4".
És molt important no eliminar aquest fitxer ja que deixarà de funcionar la pregunta que conté la simulació.
Per no distreure l'alumnat el fitxer està ocult.
Cliqueu aquí per entrar al curs.
En aquest apartat hi ha dos documents.
Un és la presentació de PISA 2018 que es va fer a les direccions dels centres que van formar part de la mostra de Catalunya.
L'altre permet l'accés a un conjunt de simulacions interactives de la competència científica, en la línia de les incloses a les proves PISA, acompanyades dels continguts clau que s'hi treballen, de descripcions del contingut i de les activitats que es poden desenvolupar a l'aula.
L'estudi PISA (Programme for International Student Assessment) és un estudi triennal de l'Organització per a la Cooperació i Desenvolupament Econòmic (OCDE) que s'aplica sobre alumnes de quinze anys d'arreu del món amb l'objectiu d'avaluar els sistemes educatius dels països que hi participen.
En cada cicle hi participen més països, de manera que si l'any 2000 n'eren 43, el 2018 en són 80.
Catalunya hi participa amb mostra pròpia des de l'any 2003 i la coordinació correspon al Departament d'Ensenyament a través del Consell Superior d'Avaluació del Sistema Educatiu.
La selecció dels centres que constitueixen la mostra l'ha dut a terme el consorci PISA 2018, seguint els requeriments tècnics establerts.
La mostra d'enguany està formada per més de 2.000 alumnes, que pertanyen a 50 centres (31 públics i 19 concertats).
Les proves s'apliquen als 50 centres de la mostra entre els dies 16 d'abril i el 31 de maig de 2018.
S'apliquen en llengua catalana, que és la llengua vehicular de l'ensenyament.
La prova d'avaluació PISA 2018 té com a àmbit prioritari la competència lectora i com a àmbits secundaris la competència matemàtica i la competència científica.
PISA té també un domini innovador, que el 2018 és la competència global.
En una part dels centres també s'avalua la competència financera.
Totes les proves s'apliquen amb ordinador.
El desplegament de l'avaluació per ordinador ha donat l'oportunitat d'implementar una avaluació adaptativa en la competència principal (competència lectora), és a dir, que les preguntes variïn en funció de les respostes que dona cada alumne.
Aquesta avaluació adaptativa ha de permetre nivells més alts de precisió, ja que ajusta la dificultat dels ítems d'avaluació a les capacitats de cada estudiant.
La prova PISA s'acompanya d'una sèrie de qüestionaris de context on els alumnes faciliten informació sobre ells mateixos i el seu entorn familiar.
També s'inclouen qüestionaris per al professorat i per al centre educatiu.
L'objectiu d'aquests qüestionaris és comprendre la relació entre els resultats dels estudiants i aspectes de les pràctiques escolars i de l'aula, així com factors relacionats amb el context econòmic, social i cultural.
És important remarcar que l'estudi PISA pretén avaluar sistemes educatius i que en cap cas avalua ni centres ni alumnes.
És per això que la prova està dissenyada de tal manera que els resultats són únicament interpretables en el conjunt de la mostra catalana, és a dir, en el conjunt dels 50 centres que hi participen.